मुंबई पुलिस ने चार्जशीट दायर की, अरमान का भी नाम; मां के बयान में जाति भेदभाव का जिक्र
IIT-Bombay Student Darshan Solanki Suicide Case; What happened with Darshan Solanki? IIT-बॉम्बे के स्टूडेंट दर्शन सोलंकी सुसाइड केस में मुंबई पुलिस ने मंगलवार को कोर्ट में चार्जशीट दायर की। चार्जशीट में दर्शन की मां और बहन के बयान हैं।
IIT-बॉम्बे के स्टूडेंट दर्शन सोलंकी सुसाइड केस में मुंबई पुलिस ने मंगलवार को कोर्ट में चार्जशीट दायर की। चार्जशीट में दर्शन की मां और बहन के बयान शामिल हैं। जिसमें उनका दावा है कि दर्शन ने उन्हें सुसाइड के कुछ दिन पहले फोन करके बताया था कि उसके साथ जाति आधारित भेदभाव होता है।
जब दोस्तों को उसकी जाति के बारे में पता चला तो उनका व्यवहार बदल गया। चार्जशीट में दर्शन के दोस्त अरमान खत्री का भी नाम है, जिसे दर्शन को सुसाइड के लिए उकसाने के मामले में गिरफ्तार किया था। फिलहाल वह जमानत पर बाहर है। पुलिस का दावा है कि सोलंकी ने अरमान से उसके धर्म के बारे में आपत्तिजनक बातें कहीं थीं। इसे लेकर अरमान ने उसे जान से मारने की धमकी दी थी। इसके अलावा चार्जशीट में कई स्टूडेंट्स और प्रोफेसर्स समेत 55 गवाहों के बयान शामिल हैं।
परिवारवालों को बताया था- दोस्त ताने मारते हैं
चार्जशीट में कहा गया है कि जनवरी 2023 में छुट्टी के दौरान सोलंकी ने बहन से फिर इस बारे में बात की थी। इसके बाद 12 फरवरी को उसने दोपहर करीब 12 बजकर 20 मिनट पर अपनी मां से फोन पर बात की और कहा कि वह 14 फरवरी को घर आएगा। उन्हें अपने सभी रिश्तेदारों को मिलने के लिए बुलाना चाहिए। इसके दो घंटे बाद ही उसके पिता के पास बेटे की खबर का फोन आ गया।
उसने अपनी बहन और चाची को बताया था कि कुछ स्टूडेंट हमेशा उससे कहते थे कि वह मुफ्त में पढ़ रहा है। इसे लेकर उसे ताना मारते थे।
22 दिन पहले ही अरमान को जमानत मिली थी
केस में गिरफ्तार आरोपी अरमान खत्री को 22 दिन पहले कोर्ट ने जमानत दे दी थी। मुंबई की स्पेशल कोर्ट ने कहा था कि इस बात के कोई सबूत नहीं हैं कि सोलंकी को जातिगत भेदभाव के आधार पर परेशान किया गया था या उसे आत्महत्या के लिए उकसाया गया।
इसके साथ ही कोर्ट ने कहा था कि सुसाइड नोट में लगाए गए आरोप इस बात का फैसला लेने और सजा देने के लिए काफी नहीं हैं कि खत्री ने दर्शन को आत्महत्या करने के लिए उकसाया था। दरअसल, खत्री को 9 अप्रैल को गिरफ्तार किया गया था। जस्टिस ए पी कनाडे ने शनिवार यानी 6 मई को खत्री को जमानत दी थी।
कैंपस में सातवीं मंजिल से कूदकर सुसाइड किया था
12 फरवरी को IIT मुंबई में 18 साल के दर्शन सोलंकी नाम के स्टूडेंट ने कैंपस में बने हॉस्टल की सातवीं मंजिल से कूदकर आत्महत्या कर ली थी। वह गुजरात के अहमदाबाद का रहने वाला था। करीब तीन हफ्ते बाद मुंबई पुलिस को दर्शन सोलंकी के कमरे से एक लाइन का नोट मिला था, जिसमें लिखा था अरमान ने मुझे मार डाला।
ये खबर भी पढ़ सकते हैं...
सुसाइड करने वाले IIT स्टूडेंट का परिवार बोला- भेदभाव हुआ, कहा- साथी जाति पर प्रताड़ित करते थे
IIT बॉम्बे के स्टूडेंट दर्शन सोलंकी के सुसाइड करने के तीन दिन बाद उसकी बहन और चाची ने उसके दोस्तों पर आरोप लगाया था। उन्होंने कहा था- दर्शन ने बताया था कि उसके दोस्त उसके साथ जातिगत भेदभाव करते थे। दर्शन की बहन जाह्नवी सोलंकी ने कहा था कि जब वह पिछले महीने वह घर आया था तो उसने मुझे और माता-पिता को बताया था कि उसे प्रताड़ित किया जा रहा है। पूरी खबर यहां पढ़ें...